Συντεταγμένες: 48°50′26.91″N 2°23′17.46″E﻿ / ﻿48.8408083°N 2.3881833°E﻿ / 48.8408083; 2.3881833

Το **12ο δημοτικό διαμέρισμα του Παρισιού** (γαλλικά: Le 12e arrondissement de Paris ) είναι ένα από τα 20 διαμερίσματα της πρωτεύουσας της Γαλλίας. Η περιοχή συνήθως αναφέρεται ως Δωδέκατο.

Το διαμέρισμα, που ονομάζεται επίσημα και διαμέρισμα του Ρεγί, βρίσκεται στη δεξιά όχθη του ποταμού Σηκουάνα. Η περιοχή έχει αναδιοργανωθεί σημαντικά τις τελευταίες δεκαετίες, ειδικά στις περιοχές Κουρ Σαιντ-Εμιλιόν και Μπερσί, όπου τώρα βρίσκεται το γαλλικό Υπουργείο Οικονομικών και ο Αθλητικός και καλλιτεχνικός πολυχώρος Μπερσί, που μετονομάστηκε πλέον σε Accorhotels Arena.

Το 12ο διαμέρισμα περιλαμβάνει την Όπερα της Βαστίλης τη δεύτερη μεγαλύτερη όπερα στο Παρίσι. Εγκαινιάστηκε το 1989, την 200ή επέτειο από την Άλωση της Βαστίλης. Το δάσος της Βενσέν βρίσκεται επίσης σε αυτό το διαμέρισμα.

Τοποθεσία
---------

Χάρτης του 12ου διαμερίσματος
Το 12ο διαμέρισμα του Παρισιού βρίσκεται στη δεξιά όχθη του Σηκουάνα. Συνορεύει στα δυτικά με το 4ο διαμέρισμα, στα βόρεια με το 11ο και το 20ό  και  στα νότια, πέρα από τον Σηκουάνα, με το 13ο διαμέρισμα. Το δάσος της Βενσέν στα νοτιοανατολικά ανήκει επίσης στο 12ο διαμέρισμα.

Η έκταση αυτού του διαμερίσματος είναι 16,32 τετραγωνικά χιλιόμετρα, εκ των οποίων τα δύο τρίτα αποτελούνται από το δάσος της Βενσέν. Χωρίς το δάσος της Βενσέν, η έκταση του είναι 6,37 τ.χ.

Ιστορικά στοιχεία
-----------------

Σ' αυτό το διαμέρισμα υπάρχουν τα παλαιότερα ίχνη ανθρώπινου οικισμού στο παρισινό έδαφος που χρονολογείται από την ύστερη Νεολιθική (μεταξύ 4000 και 3800 π.Χ.). Οι ανασκαφές στην περιοχή του Μπερσί στην περιοχή μιας παλιάς προκυμαίας του Σηκουάνα δείχνουν τα ερείπια ενός χωριού από την 4η έως την 3η χιλιετία π.Χ. Εδώ βρέθηκε εξαιρετικό αρχαιολογικό υλικό: ξύλινα αντικείμενα, πήλινα αγγεία, τόξα και βέλη καθώς και εργαλεία από οστά και πέτρες.

Σε διοικητικούς όρους, το 12ο διαμέρισμα δημιουργήθηκε το 1860, κατά την επέκταση του Παρισιού, σύμφωνα με το νόμο της 16ης Ιουνίου 1859, που διεύρυνε το Παρίσι και αύξησε τα δημοτικά διαμερίσματα από 12 σε 20. Δημιουργήθηκε:

* από μέρος του παλιού 8ου διαμερίσματος
* από ολόκληρη την περιοχή της πρώην κοινότητας Μπερσί
* από τμήμα της κοινότητας Σαιν-Μαντέ (σημερινές συνοικίες Μπελ-Αιρ και Πικπύς)

Τον 18ο αιώνα, μια μεγάλη τοποθεσία που βρίσκεται κατά μήκος του Σηκουάνα, γειτονικά με τα όρια της πόλης του Παρισιού, άρχισε να χρησιμοποιείται ως περιοχή αποθήκευσης, ιδίως για το κρασί. Για διακόσια χρόνια, η περιοχή ήταν το ακμάζον κέντρο του εμπορίου κρασιού του Παρισιού και ένας τόπος με μοναδική ζωή και πολιτισμό.

Δημογραφικά στοιχεία
--------------------

Το Δημαρχείο του 12ου διαμερίσματος
Το 12ο διαμέρισμα έφθασε στον κορυφαίο πληθυσμό του το 1962 και ακολούθησε πτώση τριών δεκαετιών. Πρόσφατα, ωστόσο, ο πληθυσμός άρχισε να αυξάνεται ξανά, από την αναδιάρθρωση της δεκαετίας του 1990. Στην απογραφή του 1999 ο πληθυσμός ήταν 136.591 κάτοικοι. Η ίδια απογραφή έδειξε ότι το 12ο διαμέρισμα, που συμμετέχει σε μεγάλο βαθμό στην επιχειρηματική δραστηριότητα, παρείχε 112.336 θέσεις εργασίας, κυρίως γύρω από τη νέα περιοχή του Μπερσί. Στην απογραφή του 2017 ο πληθυσμός ανέρχονταν σε 141.287 κατοίκους.

| Έτος | Πληθυσμός | Πυκνότητα
(κάτ. ανά χμ²) |
| --- | --- | --- |
| 1872 | 87,678 | 13,749 |
| 1954 | 158,437 | 24,845 |
| 1962 | 161,574 | 25,337 |
| 1968 | 155,982 | 24,460 |
| 1975 | 140,900 | 22,095 |
| 1982 | 138,015 | 21,643 |
| 1990 | 130,257 | 20,426 |
| 1999 | 136,591 | 21,419 |
| 2009 | 142,897 | 22,408 |

Συνοικίες
---------

Οι 4 συνοικίες του 12ου διαμερίσματος
Κάθε ένα από τα 20 διαμερίσματα του Παρισιού χωρίζεται σε 4 συνοικίες. Οι 4 συνοικίες του 12ου διαμερίσματος:

* Συνοικία Μπελ-Αιρ
* Συνοικία Πικπύς
* Συνοικία Μπερσί
* Συνοικία Κανζ-Βαν

Σύμφωνα με την επίσημη αρίθμηση των συνοικιών του Παρισιού, οι συνοικίες του 12ου διαμερίσματος έχουν τους αριθμούς από 45 έως 48.

Σημεία ενδιαφέροντος
--------------------

Γκαρ ντε Λυών
* Η πλατεία της Βαστίλης (που μοιράζεται με το 4ο και 11ο διαμέρισμα)

* Η όπερα της Βαστίλης
* Ο σταθμός Γκαρ ντε Λυών
* Το δάσος της Βενσέν
* Αθλητικός και καλλιτεχνικός πολυχώρος Μπερσί, πρώην Παλαί Μπερσί ντ' Ομνισπόρ που μετονομάστηκε πλέον σε Accorhotels Arena)
* Το πάρκο του Μπερσί
* Το Ζωολογικό Πάρκο του Παρισιού (επίσης γνωστό ως ζωολογικός κήπος της Βενσέν)
* Ο Υπερυψωμένος πεζόδρομος Ρενέ-Ντυμόν
* Η οδογέφυρα των Τεχνών, μια σειρά καλλιτεχνικών εργαστηρίων σε μια παλιά οδογέφυρα του Παρισιού.
* Το Μουσείο Ιστορίας της μετανάστευσης

Παραπομπές
----------

1. ↑  «Populations légales 2019» Εθνικό Ινστιτούτο Στατιστικής και Οικονομικών Μελετών. 12  Ιανουαρίου 2022.
2. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
3. ↑ . «legifrance.gouv.fr/affichCode.do?idArticle=LEGIARTI000006396737&idSectionTA=LEGISCTA000006192700&cidTexte=LEGITEXT000006070633&dateTexte=20080404».
4. ↑ . «parisdigest.com/sports/palais-omnisports.htm».
5. ↑ . «frenchmoments.eu/twelfth-arrondissement-of-paris/».
6. ↑ . «insee.fr/fr/statistiques/4269674?geo=COM-75112».
7. ↑ . «theguardian.com/travel/2017/jun/07/paris-promenade-plantee-free-elevated-park-walkway-bastille-bois-de-vincennes».
8. ↑ . «europeforvisitors.com/paris/articles/viaduc-des-arts.htm».

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **12ο Δημοτικό Διαμέρισμα Παρισιού** |

* Η ιστοσελίδα του Δημαρχείου του 12ου διαμερίσματος (γαλλικά)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 126335900
* ISNI: 0000 0000 8712 0988
* GND: 4426103-2
* SUDOC: 028858204
* BNF: cb119544108 (data)

 |

 |